# Langsvarsoppgave 2, langsvar med lærerkommentar

|  |
| --- |
|  Vedlegg: «Seks gode grunner til å velge yrkesfag» av Turid Kristensen**Gjør rede for noen av argumentene Turid Kristensen bruker i innlegget sitt. Reflekter over hvilke argumenter som er viktige for ditt yrkesvalg.***Kommentar: Oppgaven er todelt. I første del skal du velge ut noen av argumentene du mener er viktigst. I del to skal du se på valg du selv har gjort og/eller skal gjøre. Lag overskrift selv.* |

**Vedlegg**

**Seks gode grunner til å velge yrkesfag**

Norge har et stort behov for fagarbeidere i årene som kommer, og en yrkesfaglig utdanning gir mange muligheter. Om mindre enn to måneder går søknadsfristen til videregående ut. Noen vet allerede godt hva de ønsker å gjøre, men for mange er dette et vanskelig valg. Det skjønner jeg godt. Ikke så lett å vite hva du vil bli når du er 16 år, og når valgmulighetene er så mange. Jeg vi råde flere til å vurdere yrkesfaglig utdanning. Norge har et stort behov for fagarbeidere i årene som kommer, og yrkesfaglig utdanning gir mange muligheter. Det er spesielt seks gode grunner til at jeg mener de burde vurdere en yrkesfaglig utdanning:

1. Veldig gode muligheter for jobb. I følge Nav vil yrkesfag være en av de sikreste veiene til jobb i fremtiden. I mange yrker er du nærmest garantert jobb etter endt utdanning.
2. Store valgmuligheter – du har over 180 yrker å velge mellom.
3. Du får lønn mens du utdanner deg fordi du får lønn i læretiden.
4. Du lukker ingen dører ved å velge yrkesfag, tvert imot. Du har mange videre

utdanningsmuligheter etter endt fagbrev: Du kan gå videre på høyere yrkesfaglig utdanning ved fagskolene, og hvis du tar påbygg som gir deg generell studiekompetanse eller velger studier som er spesielt tilrettelagt for deg med utdanning, kan du også studere videre ved universiteter og høyskoler.

1. Har du lyst til å starte egen bedrift? Et mesterbrev gir deg en god leder- og etablererutdanning, og en god start som egen arbeidsgiver.
2. Du kommer raskt ut i jobb, slipper store studielån, og kan f. eks lettere få boliglån og komme deg raskere inn på boligmarkedet.

Mange unge har allerede forstått hvilke fantastiske muligheter som ligger i en yrkesfaglig utdanning og karriere. For første gang på lenge valgte like mange elever en yrkesfaglig utdanning som studiespesialiserende i 2018. Kanskje er det yrkesfag som kan bidra til at også du får oppfylt drømmene dine.

Turid Kristensen
Stortingsrepresentant for Høyre, medlem av utdannings- og forskningskomitéen

**Elevtekst**

Oppgave 2

**ET LIVSVIKTIG VALG**

Når ungdomsskole elever er 16 år gammel, og går sitt siste år på ungdomsskolen, tar de et viktig valg som påvirker deres jobbmuligheter og fremtid i stor grad både i nær og fjern fremtid. Nemlig valget om de skal velge å ta en studiespesialiserende utdanning, eller velge en yrkesfaglig utdanning. Turid Kristensen skrev innlegget «seks gode grunner til å velge yrkesfag» i forbindelse med valget ungdommene tar når de begynner på videgåendeskole. I innlegget råder hun flere til å vurdere en yrkesfaglig utdanning.

For rundt to år siden, tok jeg valget om å enten ta en studiespesialiserende utdanning, eller velge en yrkesfaglig utdanning. Jeg kom tilslutt til beslutningen om å ta en yrkesfaglig utdanning, der jeg bestemte meg for å gå helse og oppvekst mitt første år på videregåendeskole, og barn og ungdom mitt andre år på videregåendeskole. Mange av grunnene Turid Kristensen skriver om, tok jeg med i betraktning i valget mitt.

Når man velger å ta en yrkesfaglig utdanning, slik som jeg gjorde da jeg begynte på videregåendeskole, og man videre velger å gå ut i lære, bringer dette mange fordeler som Turid Kristensen skriver om i innlegget. «Du kommer raskt ut i jobb, slipper store studielån, og kan f. eks lettere få boliglån og komme deg raskere inn på boligmarkedet» er en av grunnene Turid Kristensen skriver om i innlegget, som jeg tok til betrakting i mitt valg om å gå yrkesfagutdanning.

Når man velger å gå ut i lære, og seinere bli en fagarbeider, er dette en av fordelene som medbringer. Når du består fagprøven din, er du blitt en fagarbeider og kan dermed søke jobb innenfor det yrket du har valgt. Jeg som går barne - og ungdomsarbeider vil tilslutt bli en barne - og ungdomsfagarbeider. Som Turid Kristensen skriver i innlegget, har Norge et stort behov for fagarbeidere i årene som kommer. Og det gjør det lettere for meg som fagarbeider å få jobb, enn det hadde vært hvis jeg tok en studierelatert utdanning. På grunn av valget mitt, slipper jeg i tillegg store studielån noe som er positivt for min fremtidige økonomi.

Turid Kristensen skriver også i innlegget sitt «Du får lønn mens du utdanner deg fordi du får lønn i læretiden.» Dette er noe som er viktig for meg og mitt utdanningsvalg. Hvis jeg hadde valgt en studiespesialiserende utdanning hadde jeg ikke fått lønn når jeg studerte. Noe som hadde hatt betydning for min økonomi.

Med lønn i læretiden gir dette deg mye flere muligheter og valg som man kan ta i dagliglivet. For eksempel kan man begynne å spare opp penger til egen bolig eller leilighet. Man kan også velge å spare lønnen til seinere i livet, når man har behov for litt ekstra penger. Som du ser er det mange fordeler med lønn under utdanningen din, og man styrer hvordan lønnen blir fordelt hver måned selv.

Den siste grunnen Turid Kristensen skriver om i innlegget som er viktig for mitt yrkesvalg er at man som fagarbeider har gode muligheter for jobb. I innlegget skriver hun «Veldig gode muligheter for jobb. Ifølge Nav vil yrkesfag være en av de sikreste veiene til jobb i fremtiden. I mange yrker er du nærmest garantert jobb etter utdanning»

Dette er ekstremt viktig for mitt utdanningsvalg. Når jeg går ut i lære og har bestått fagprøven, er det veldig viktig for meg at jeg raskt får meg en fast jobb slik at jeg får fast inntekt og har råd til å forsørge meg selv.

Alt i alt har Turid Kristensen mange gode grunner som er viktig for mitt utdanningsvalg, og alle andre som ønsker, eller er på vei til å bli fagarbeidere i alle aldre. Som dere ser, gir en yrkesfaglig utdanning deg mange fordeler og jobbmuligheter som man kan ta til betraktning under valget om studieretning

Sensorkommentar:

Elevteksten har struktur og er et godt svar på oppgaven. Elevteksten har en tydelig innledning, hoveddel og avslutning. Eleven kunne med fordel delt inn teksten i færre avsnitt, og tatt for deg et av argumentene fra innlegget i hvert avsnitt, og reflektert over dette. Avsnittene innledes med temasetninger som presenterer hva de handler om.

I innledninga presenteres temaet i oppgaven og innlegget til Kristensen. I hoveddelen gjøres det rede for flere av argumentene i innlegget, og det reflekteres over hvilke av argumentene som er viktige for elevens yrkesvalg. Eleven bruker relevante sitater fra innlegget i teksten sin. I noen avsnitt blir disse kommentert på en god måte, andre steder mangler kommentaren. I avslutninga oppsummeres hoveddelen, med argumenter for å velge YF, både fra Kristensens innlegg og for eleven selv. I oppgaveteksten står det at oppgaven skal skrives i to deler. Elevteksten er strukturert sånn at redegjørelse og refleksjon kommer i samme avsnitt, men det svares likevel på det oppgaven spør om på en god måte.

Det er god og variert setningsoppbygging i elevteksten. Tegnsettinga er stort sett korrekt, men noen av setningene er for lange, og burde vært delt inn med komma og punktum. Det er gjennomgående korrekt ortografi i elevteksten, men noen feil er markert i elevteksten over. Noe av begrepsbruken er uklar, og noen steder er det overflødig tekst.

|  |  |  |  |
| --- | --- | --- | --- |
|  **Hovedområde**  | **Karakteren 5-6** Kandidaten viser fremragende eller meget god kompetanse i faget | **Karakteren 3-4** Kandidaten viser god eller nokså god kompetanse i faget | **Karakteren 2** Kandidaten viser lav kompetanse i faget |
| Hovedinntrykk | Er et presist og relevant svar på oppgavene.  Viser god forståelse og bruk av de vedlagte tekstene.  Er gjennomgående godt formulert med nyansert ordforråd. | Er et stort sett relevant svar på oppgavene.  Viser at kandidaten forstår og bruker de vedlagte tekstene.  Er stort sett godt formulert med hensiktsmessig ordforråd.  | Er i noen grad et relevant svar på oppgavene.  Viser noe forståelse og bruk av de vedlagte tekstene.  Er enkelt eller uklart formulert. |
| Språk og formelle ferdigheter | Har god sammenbinding mellom setninger og avsnitt.  Viser at kandidaten mestrer formverket.Har gjennomgående korrekt ortografi og tegnsetting.  | Har nokså god/ god sammenbinding mellom setninger og avsnitt.  Viser at kandidaten stort sett mestrer formverket. Har stort sett korrekt ortografi og tegnsetting. | Har sammenbinding mellom setninger og avsnitt.  Viser at kandidaten mestrer hovedformene i formverket til en viss grad. Viser at eleven mestrer ortografi og tegnsetting til en viss grad. |
| LangsvaretX | Har hensiktsmessig struktur og god sammenheng.Viser meget god faglig kunnskap.  Kommenterer eller argumenterer på en presis måte.  Viser meget god evne til refleksjon.  Viser kreativitet i valg av innfallsvinkler og språklige virkemidler (spesielt for kreative tekster).  Gjør godt greie for karakteristiske trekk ved tekster.  Reflekterer over tekster på en selvstendig måte, har vurderinger og grunngitte synspunkter.Har presist og formålstjenlig fagspråk. | Har stort sett hensiktsmessig struktur og god sammenheng.  Viser nokså god/ god faglig kunnskap.  Kommenterer eller argumenterer på en klar måte.  Viser nokså god/ god evne til refleksjon.  Viser noe kreativitet i valg av innfallsvinkler og språklige virkemidler (spesielt for kreative tekster).  Gjør greie for karakteristiske trekk ved tekster.  Reflekterer over tekster på en faglig relevant måte, har vurderinger og grunngitte synspunkter. Har formålstjenlig fagspråk. | Har en viss struktur og sammenheng.Viser noe faglig kunnskap.  Kommenterer eller argumenterer på en enkel måte.  Viser noe refleksjon.   Velger noen innfallsvinkler og språklige virkemidler (spesielt for kreative tekster).  Peker på noen karakteristiske trekk ved tekster.  Reflekterer over tekster på en enkel måte, har noen vurderinger.  Har noe fagspråk. |
| Samlet vurdering av kortsvar og langsvar | Samlet sett viser kandidatsvaret **meget god kompetanse** i faget eller **framifrå kompetanse i faget**. | Samlet sett viser kandidatsvaret **nokså god kompetanse** i faget eller **god kompetanse** i faget. | Samlet sett viser kandidatsvaret **lav kompetanse** i faget. |